Mika Waltari

Mika Toimi Waltari (Helsinki, 1908. szeptember 19. – Helsinki, 1979. augusztus 26.) finn író. Rendkívül termékeny és sokoldalú volt, de elsősorban mégis történelmi regényeiről híres, legismertebb műve az ókori Egyiptomban játszódó Szinuhe (Sinuhe, egyptiläinen, 1945). Magyar vonatkozás, hogy jelentős összeggel támogatta a fóti gyermekvárost.

Életrajz 
Édesapja, Toimi Armas Waltari iskolaigazgató és evangélikus lelkész volt, édesanyja, Olga Maria Johansson irodai ügyintézőként dolgozott. A Waltari családnak három gyermeke volt. Mika 1908-ban született, ötéves volt, amikor meghalt édesapja, ezután édesanyja és nagybátyjai nevelték, egyikük Toivo Waltari, teológus, másikuk, Jalo Sihtola, mérnök volt.

Az egyetemen a család kérésének ellenére irodalmat és teológiát tanult, 1924-ben a filozófiai tudományok kandidátusa lett. Először egy könyvkiadóban dolgozott szerkesztőként, majd kritikusként. Hosszú utazásokat tett külföldön, több évig élt Franciaországban. 1938-tól csak az irodalomnak élt. Már a háború előtt elismert író volt hazájában.

Míg első regényében az urbánus (városi), dzsesszért bolonduló ifjúságról írt érzékletes kordokumentumot, később „fáklyavivő” elődeihez hasonlóan a múlthoz fordult és igyekezett az apák munkájával összekötő köteléket újrateremteni. Helsinki történetéről írta meg Apáról fiúra című trilógiáját. 1935-ben Állami Díjjal tüntették ki. 1957-től a Finn Tudományos Akadémia tagja volt. Cselekményekben gazdag – gyakran nyugat-európai úti élményeit tükröző – novellái (egyáltalán az is, hogy ezt a műfajt műveli) eléggé példa nélküliek voltak a havas, fenyves tájakon játszódó, hömpölygő stílusú finn irodalomban. A harmincas évek közepétől kezdve fordul a hagyományos finn témák és a helsinki városi élet ábrázolása mellett a bűn világa, filozófiája és pszichológiája felé (Ne legyen többé holnap, novella, 1937).

Legelső regénye az 1928-as A nagy illúzió. Itthon általában történelmi regényeiről ismert. Magyarul a Jézus korabeli Római Birodalomban játszódó két műve is megjelent, az Az ország titka és folytatása, Az emberiség ellenségei. Összesen hét történelmi regényt írt, ezek közül legfőbb művének a Szinuhe számít, mely 1945-ben íródott.

Műfaji érdeklődése széles: írt verseket, drámákat, történelmi nagyregényeket, hangjátékot, pamfletet, sőt detektívregényeket is. Utóbbiak nemcsak népszerűséget hoztak számára, de üzleti szempontból is sikeresnek bizonyultak. Bevételüket Waltari a finn irodalom és színházi élet támogatására használta fel. A finnek körében amúgy sem szokatlan magyarok iránti rokonszenve abban is megmutatkozott, hogy jelentős összeget adományozott a fóti gyermekváros javára, sőt tervezte azt is, hogy ellátogat Magyarországra. Ebben 1979-ben bekövetkezett halála akadályozta meg.

Az 1980-ban interjúiból és beszélgetésekből Ritva Haavikko által összeállított visszaemlékezéseiben Waltari Maupassant, Csehov és Thomas Mann műveire is utal mint irodalmi példaképekre.

Művei 
A csillaggal (*) jelölt művek magyarul is megjelentek.

Kisregényei 
 Isten elől menekülve (Jumalaa paossa, 1925) *
 Virágzik a föld (Multa kukkii, 1930) *
 Ne legyen többé holnap (Ei koskaan huomispäivää, 1937) *
 Ez meg sem történhet (Sellaista ei tapahdu, 1939) *
 Aranyhajú (Kultakutri, 1946) *
 Holdvilág (1953) *
 Fine Van Brooklyn

Regényei 
 Szerencsés Félix (Feliks onnellinen) (magyarul: 2000) 
 Az asszony és az idegen (Vieras mies tuli taloon) (magyarul: 1993)

Történelmi regények 
 A nagy illúzió (Suuri illusioni, 1928)
 Apától fiúig (trilógia)
 Szinuhe (Sinuhe, egyptiläinen, 1945) *
 Mikael (Mikael Karvajalka, 1948) *
 Mikael Hakim (1949) *
 Johannes ifjúsága  *
 Johannes Angelos (Johannes Angelos, 1952)  *
 Turms, a halhatatlan (Turms kuolematon, 1955) *
 Szerencsés Félix (1957) *
 Az ország titka (Valtakunnan salaisuus, 1959) * – Jézus egy római szemével
 Az emberiség ellenségei (Ihmiskunnan viholliset, 1964)* – Az ország titka folytatása

Vígjátékok 
 Az alma lehull
 Milliós hiány

Krimik (Palmu felügyelő) 
 Cselszövők (Kuka murhasi rouva Skrofin, 1939) (magyarul: 1990) 
 Palmu felügyelő tévedése (Komisario Palmun erehdys, 1940) *
 Megmondják a csillagok (Tähdet kertovat, komisario Palmu, 1962)* (magyarul: 1978)

Mesék 
 A kínai cica (Kiinalainen kissa, 1983)* (magyarul: 1999) 

 Magyarul A cselszövők. Regény; ford. Langlet Éva; Palladis, Bp., 1941 (1 pengős regények)Az asszony és az idegen. Regény; ford. G. Beke Margit; Dante, Bp., 1941Antero nem tér vissza; ford. N. Sebestyén Irén; Magyar-Finn Társaság, Bp., 1942Szinuhe; ford. Gombár Endre; Európa, Bp., 1964Mikael Hakim avagy Tíz könyv Michael Carvajal életéből, az 1527–38 közti évekből, 1-2.; ford. Schütz István; Európa, Bp., 1966 (Századok, emberek)Palmu felügyelő tévedése. Regény; ford. Schütz István; Európa, Bp., 1969Megmondják a csillagok. Regény; ford. Schütz István; Európa, Bp. 1971Az emberiség ellenségei; ford. Schütz István; Európa, Bp., 1975 (Századok, emberek)Virágzik a föld; ford. Gombár Endre et al., utószó Gombár Endre; Európa, Bp., 1982 (A finn irodalom könyvtára)Az ország titka. Marcus Mezentius Manilianus tizenegy levele a Kr. u. 30. esztendő tavaszáról; ford. Szász Levente; Európa, Bp., 1984Turms, a halhatatlan földi élete tíz könyvben, Kr. e. körülbelül 520–450 között; ford. Schütz István; Európa, Bp., 1987 (Századok, emberek)Cselszövők. Palmu, a szórakozott esetei; ford. Langlet Éva; Sorger Kolon Ltd., Bp., 1990 (Mesterdetektív kiskönyvtár)Johannesz Angelosz; ford. Szász Levente; Európa, Bp., 1996Johannesz ifjúsága; ford. Schütz István; Európa, Bp., 1998A kínai cica; ford. Bokor Judit; Valo-Art, Tahitótfalu, 1999 (Polar könyvek)Fine van Brooklyn; ford. Gombár Endre; Európa, Bp., 1999Szerencsés Félix; ford. Csepregi Béla; Valo-Art, Bp., 2000 (Polar könyvek)Isten elől menekülve. Elbeszélés az isteni útmutatásról; ford. Mészáros Veronika, Marsall Dávid; Barrus, Bp., 2007

 Források 

 Karig Sára (szerk.), Mika Waltari: A finn irodalom könyvtára Mika Waltari: Virágzik a föld''
 Ne legyen többé holnap
 Ez meg sem történhet
 Aranyhajú. Gombár Endre utószavával. Európa Kiadó, Bp., 1982. Terj. 350 old.

További információk 

 Az ország titka 
 Finn irodalom magyarul

Finn költők, írók
1908-ban született személyek
1979-ben elhunyt személyek
Finn filozófusok